După două zile de la izbucnirea scandalului dintre revoluționarul Corneliu Vaida și Poliția Locală din Timișoara, primarul Nicolae Robu a avut o primă reacție.

Amintim că Vaida a fost citat la poliție pentru a da cu subsemnatul pentru că a postat pe Facebook o imagine în care apăreau două mașini ale Poliției Locale parcate pe trotuar și care obstrucționau trecerea pietonilor. Revoluționarul care este și cetățean de onoare al Timișoarei s-a ales cu o amendă de 900 de lei, spun cei de la Locală, nu pentru că a postat poza, ci pentru că i-a jignit pe agenții care au parcat ilegal.

„Poliția Locală a greșit luând în seamă injuriile cetățeanului Vaida, un individ care și pe mine mă jignește, chiar calomniază, de ani de zile, dar pe care eu îl ignor, cum fac și cu ceilalți câțiva ca el, trăitori în Timișoara.



Și Poliția Locală ar fi trebuit să-l ignore, pur și simplu! Când asumăm funcții publice, trebuie să fim deschiși să suportăm și jigniri, și injurii, și calomnii, înțelegând că ele sunt inevitabile într-o societate cu libertate de expresie, reprezentând un rău neglijabil în raport cu ce-ar însemna lipsa acestei libertăți. Cine nu are capacitatea de a suporta n-are ce căuta în astfel de funcții. Cetățeanul Vaida a făcut o manipulare ordinară, intoxicând populația cu neadevărul că a fost amendat pentru că a publicat poze cu mașini ale Poliției Locale parcate nepermis. Este foarte bine că a publicat acele poze – eu îndemn mereu cetățenii, deci îl îndemn inclusiv pe dl. Vaida, să facă cunoscute orice nereguli de care au știință comise de polițiștii locali sau de orice angajat direct sau indirect al Primăriei și să critice fără reținere tot ce li se pare incorect, abuziv, comis de aceștia. E dreptul lor, iar eu, ca primar preocupat ca lucrurile să meargă cât mai bine în Timișoara, nu pot fi decât mulțumit când cineva îmi sesizează o neregulă din partea celor pe care-i am în subordine, pentru că, astfel, mi se vine în ajutor să iau măsuri”, a transmis primarul Nicolae Robu.